રાજ ગિરિ શનિવારે સવારે થાણેથી તેના બે મિત્રો સાથે અન્ય એક મિત્રના હળદી-કુંકુ પ્રસંગમાં જઈને બીજા દિવસે મુલુંડ પાછો આવી રહ્યો હતો ત્યારે મુલંડ (વેસ્ટ)ના ડમ્પિંગ રોડ પર મોટરબાઇકે અચાનક બ્રેક મારતાં બાઇક પર બે મિત્રોની વચ્ચે બેઠેલો રાજ ગિરિ ઊછળીને સામેથી આવી રહેલા ટેમ્પો નીચે આવી ગયો હતો. એ વખતે ત્યાં ભેગા થયેલા લોકો રાજને નજીકની પ્લૅટિનમ હૉસ્પિટલમાં ઍડિ્મટ કરવા ગયા હતા, પણ હૉસ્પિટલ-સ્ટાફે માથામાં ગંભીર ઈજા પામેલા રાજને ઍડ્મિટ કરવાનો સ્પષ્ટ ઇનકાર કરી દીધો હતો. ત્યાર બાદ લોકોએ હૉસ્પિટલ-સ્ટાફને ઍમ્બ્યુલન્સ આપવાની વિનંતી કરી હતી એને પણ ઠુકરાવી દેવાઈ હતી. આનાથી હતપ્રભ બનેલા લોકો શનિવારે ચૂપચાપ રાજને લઈને ત્યાંથી જતા રહ્યા હતા. જોકે ગઈ કાલે રાજની અંતિમવિધિ પતાવ્યા બાદ તેના પરિવારના સભ્યો અને અન્ય લોકોએ પ્લૅટિનમ હૉસ્પિટલના મૅનેજમેન્ટ પાસે તેમની બેદરકારી બદલ જવાબ માગીને હંગામો મચાવ્યો હતો. લોકો એટલા ઉશ્કેરાઈ ગયા હતા કે હૉસ્પિટલમાં તોડફોડ કરવા તૈયાર થઈ ગયા હતા, પણ પોલીસ આવી જતાં મામલો બીચકતો અટક્યો હતો. ત્યાર બાદ હૉસ્પિટલ-મૅનેજમેન્ટે બધાની માફી માગીને આવી ભૂલ ફરીથી નહીં થાય એની ખાતરી આપતાં લોકો ચાલ્યા ગયા હતા.